和次道村田歌
作者：呂南公
朝代：宋

paragraphs: 蠶蛾已撒明年卵，蠶婦乍閒嫌夜短。
圃柘無端長宿根，潭蘆不住抽新管。
時哉樂矣犁鋤伴，箬笠團團麻袴軟。
日出離家日入歸，豈論步武如輪轉。
强丁屢歎牽車遠，稚子或訶鳴犢緩。
暴雨晴雨忽蓊然，相驚不覺耕皋晚。
老翁踞坐抵掌談，奬借專勤譏懶散。
草衆當爭第一耘，塍高勿厭重新剗。
中天節近香醅綻，篘面色如人面𧹞。
里巷齊歌競渡聲，人人錢在雞巢滿。